次韻和司馬學士慮囚
作者：梅堯臣
朝代：宋

paragraphs: 縲囚往慮問，勤恤意不息。
猛虎在陷穽，挑尾尚求食。
常憂有詿誤，非罪罹暴迫。
藹藹萬乘都，憧憧四方客。
一遭纖微釁，鑑垢莫磨拭。
是以大君心，惟恐橫抵摘。
前法著以律，後法編以冊。
每當炎蒸時，獄器用刷滌。
應無古冤血，地下化爲碧。
我今因牽吟，聊以肝膽瀝。
刑人皆得辜，不似尤地脈。
間歸即解鞍，浣手嫌控靮。
昔言善烹魚，必先溉釜鬲。
願言保兢慎，切勿厭此役。
夜月可留翫，清樽可獨適。
一榻寬且平，羣動都已寂。
可用休其勞，不休庶終夕。